
ACORD 219/2007, DE 11 DE JULIOL, DEL PLE DEL CONSELL DE L’AUDIOVISUAL DE CATALUNYA

Expedient núm. 17/A/2007. Modificació de l’estructura accionarial de la societat Ràdio Marina, SA

1. Antecedents

I. El 18 de maig de 2007 la societat Ràdio Marina, SA, va presentar davant la Delegació Territorial del Govern de la Generalitat de Catalunya (núm. d’entrada 40.678/2007) una sol·licitud per a l’autorització administrativa de les 10 accions de la sèrie A de la societat sol·licitant, Ràdio Marina, SA (representatives del 2,4% del capital), propietat de la Sra. [...] en favor dels Srs. [...], [...], [...], [...], i dels hereus del Sr. [...] ( Sr. [...], Sr. [...], Sra. [...], Sra. [...] i Sr. [...] ), tots ells socis de la societat, l’eficàcia de la qual es condicionava a la preceptiva autorització de la Generalitat de Catalunya. Juntament amb aquest escrit s’adjuntava la corresponent documentació acreditativa de l’operació.

El 24 de maig de 2007, va tenir entrada en aquest Consell de l’Audiovisual de Catalunya l’esmentada documentació tramesa per la Delegació Territorial del Govern de la Generalitat de Catalunya.

II. La societat sol·licitant és titular d’un contracte per a la prestació del servei públic de radiodifusió sonora en ones mètriques amb modulació de freqüència a la localitat de Blanes (100.3 MHz) i d’un contracte de gestió del servei públic de radiodifusió sonora digital terrestre d’àmbit comarcal a la comarca del Gironès.

III. El 26 de setembre de 2006 el Tribunal Constitucional va dictar provisió mitjançant la qual s’admetia a tràmit el recurs d’inconstitucionalitat presentat per l’Advocat de l’Estat, en data 1 d’agost de 2006, en representació del President del Govern, contra diversos preceptes de la Llei 22/2005, de 29 de desembre, de la comunicació audiovisual de Catalunya (LCA) i mitjançant la qual es tenia per invocat per part del President del Govern l’article 161.2 de la Constitució. En conseqüència, d’acord amb el que disposa l’article 30 de la Llei orgànica 2/1979, de 3 d’octubre, del Tribunal Constitucional (LOTC), el Tribunal Constitucional va suspendre la vigència i aplicació dels preceptes impugnats, des de la data en que es va interposar el recurs d’inconstitucionalitat per les parts del procés i des del dia de la publicació en el Butlletí Oficial de l’Estat (BOE) per a tercers. Com a conseqüència d’aquest fet va quedar suspesa la competència del Consell de l’Audiovisual de Catalunya per tramitar i resoldre sobre els projectes de modificació de l’estructura accionarial o empresarial dels prestadors de serveis de comunicació audiovisual.

IV. El 18 de gener de 2007 el Tribunal Constitucional va dictar interlocutòria mitjançant la qual s’acordava aixecar la suspensió dels preceptes impugnats de la LCA, llevat de l’article 56 i de la disposició transitòria segona  (BOE núm. 31 de 5 de febrer de 2007).

V. Vist l’informe dels Serveis del Consell de l’Audiovisual de Catalunya.

2. Consideracions jurídiques

2.1. Competència del Consell de l’Audiovisual de Catalunya

L’article 41 i l’apartat 1.b) de la disposició transitòria cinquena LCA estableixen que el Consell de l’Audiovisual de Catalunya esdevé l’òrgan competent per a la tramitació i resolució dels expedients de modificació de l’estructura accionarial o empresarial dels prestadors dels serveis de comunicació audiovisual iniciats amb posterioritat a l’entrada en vigor de la Llei.

2.2. Compromís adquirit per la societat sol·licitant

Amb caràcter previ i sense necessitat d’analitzar l’operació de modificació de l’estructura accionarial notificada per Ràdio Marina, SA (el capital de la qual pertany als socis següents: Sr. [...], 24,34%; Sr. [...], 20,62%; Sr. [...], 16,67%; Sr. [...], 16,19%; hereus del Sr. [...], 8,51%; Sra. [...], 5,04%; Sra. [...] 2,4%; Sra. [...] 1,92%; Sr. [...], 1,92%; Sr. [...] 1,2%, i Sr. [...] 1,2%, s’ha de tenir en compte que la clàusula 14.1 a) i b) del Plec de clàusules administratives i particulars que van regir l’adjudicació del concurs per a la gestió del servei públic de radiodifusió sonora digital terrestre d’àmbit supracomarcal i comarcal, estableix que “La Mesa de contractació avaluarà les proposicions dels sobres “B” presentades per al conjunt dels lots, d’acord amb els criteris d’avaluació que es detallen a continuació: a) S’estableixen els tres grups d’avaluació següent: (...). b) Cada grup d’avaluació de cada oferta serà qualificat  mitjançant una puntuació que oscil·larà entre 0 i 100 punts, segons el barem de valoració dels criteris d’adjudicació de les concessions que consta a l’Annex IX d’aquest Plec”.

Per la seva banda l’apartat 2.3. de l’Annex IX del Plec estableix: “2. PROPOSTA ECONÒMICA. 2.1. (...). 2.3. Paper que desenvoluparan cadascun dels socis del licitador en relació al compliment de les obligacions i dels compromisos relatius a la gestió de l’emissora: Compromís dels socis de la societat concessionària pel que fa al període de temps a romandre en aquesta, sense alterar la seva estructura accionarial inicial. * garanteixen el compromís de no alterar l’estructura accionarial durant tot el període de vigència, fins a 20 punts; * fan un compromís temporal determinat, fins a 10 punts; fan un compromís temporal indeterminat, fins a 5 punts; no fan cap compromís, 0 punts.”

La societat sol·licitant va assolir aquest compromís en els termes següents: “Ràdio Marina, SA considera que la compatibilitat i estabilitat dels accionistes en el seu conjunt també és un dels punts forts de la societat. Per tant, Ràdio Marina es compromet a mantenir una estructura accionarial estable i a que els socis que participen en el capital de Ràdio Marina s’hi mantindran durant tot el període de vigència de la concessió. Tots els socis han transmès aquesta voluntat a la societat i la majoria d’ells ho han formalitzat per escrit, tal com demostren els escrits adjunts”.

Analitzats els termes de l’obligació, cal concloure que Ràdio Marina, SA no pot realitzar cap alteració de la seva estructura del capital, segons el compromís adquirit, i, per tant, la compravenda d’accions a què s’ha fet referència en els antecedents d’aquest informe no es pot autoritzar.

Per tot l’ exposat, el Ple del Consell de Audiovisual de Catalunya adopta els següents:

ACORDS

1. Denegar l’autorització per a la transmissió d’accions de la societat Ràdio Marina, SA per part de la seva actual titular Sra. [...] en favor del Sr. [...], Sr. [...], Sr. [...], Sr. [...] i hereus del Sr. [...] (Sr. [...], Sr. [...], Sra. [...], Sra. [...] i Sr. [...]), per suposar un incompliment del compromís que va adquirir l’esmentada societat en el concurs de radiodifusió sonora digital en el qual va resultar adjudicatària d’un contracte a la comarca del Gironès.

2. Notificar aquest Acord a la societat Ràdio Marina, SA i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 11 de juliol de 2007

Josep M. Carbonell i Abelló



Dolors Comas d’Argemir i Cendra

President

